**Saistošo noteikumu Nr.33/2021 “Par pašvaldības atbalstu interešu izglītības programmu īstenošanai” paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Saistošo noteikumu nepieciešamības pamatojums | Lai Ogres novada pašvaldības administratīvajā teritorijā deklarētajiem bērniem un jauniešiem iespējami plašāku interešu izglītības piedāvājumu visā novadā – gan pilsētās, gan pagastos -, pašvaldība plāno izdot saistošos noteikumus par atbalstu interešu izglītības programmu īstenošanai Ogres novada privātajām izglītības iestādēm un juridiskām un fiziskām personām, kuras pašvaldībā saņēmušas licenci programmas īstenošanai, un sniedz interešu izglītības pakalpojumu Ogres novada administratīvajā teritorijā. Plašs, kvalitatīvs un pieejams interešu izglītības piedāvājums ir būtisks resurss iekļaujošas izglītības īstenošanā, jo palīdz bērniem un jauniešiem neformālā vidē apgūt daudzveidīgas prasmes un iemaņas, sekmē viņu iekļaušanos sabiedrībā un mazina mācību pārtraukšanas un antisociālas uzvedības riskus. |
| 2. Īss saistošo noteikumu satura izklāsts | Saistošie noteikumi nosaka kārtību, kādā Ogres novada pašvaldība sniedz atbalstu interešu izglītības programmu īstenošanai Ogres novada privātajām izglītības iestādēm un juridiskām un fiziskām personām, kuras pašvaldībā saņēmušas licenci programmas īstenošanai, un sniedz interešu izglītības pakalpojumu (turpmāk - organizācijas) Ogres novada administratīvajā teritorijā Ogres novadā deklarētiem izglītojamajiem no piecu līdz divdesmit viena gada vecumam. |
| 3. Informācija par saistošo noteikumu ietekmi uz pašvaldības budžetu | Saistošo noteikumu īstenošana iespējama atbilstoši Ogres novada pašvaldības noteiktajam finansējumam katram atbalsta veidam. Norādīts optimālais finansējuma apjoms atbalsta pasākumu īstenošanai 2022. gadā:1) Līdzfinansējumu organizācijas darbības nodrošināšanai un attīstībai saskaņā ar saistošo noteikumu nosacījumiem paredzēts sniegt 560 izglītojamajiem. Kopējais gadā paredzamais finansējums ir 56 000,00 EUR;2) Līdzfinansējuma organizācijai izglītojamo mācību maksas samazināšanai paredzamais finansējums vienam budžeta gadam ir 52 000,00 EUR, pieņemot, ka atbalstu izmantos ne vairāk kā 20% no kopējā bērnu un jauniešu skaita, kuri atbilst atbalsta nosacījumiem, – 1300 bērni un jaunieši;3) Pašvaldībai piederošo nekustamo īpašumu telpu nomas maksas atlaižu interešu izglītības programmu īstenošanai kopsummas aplēse ir 30 000,00 EUR;4) Atbalsta programmas “Atbalsts interešu izglītības pakalpojumu sniedzējiem” ietvaros paredzēts sniegt finansiālu atbalstu 5 organizācijām katrai 2 000,00 EUR apmērā, kopskaitā 10 000,00 EUR gadā.Pašvaldības budžeta piešķīrums, kas mazāks kā norādītais, ļauj īstenot atbalsta programmas mazākā mērā. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošo noteikumu īstenošanas rezultātā var tikt veicināta jaunu un spēcīgu organizāciju veidošanās, kas īsteno kvalitatīvu interešu izglītību novadā, veicinātu šo organizāciju sadarbību ar uzņēmējiem, intereses radīšanu bērniem un jauniešiem nozarēs, kurās nepieciešami speciālisti uzņēmējiem, kuri darbojas Ogres novadā, tādā veidā sekmējot uzņēmumu attīstību. |
| 5. Informācija par administratīvajām procedūrām | Pašvaldības atbalsta nodrošināšanai interešu izglītības īstenošanai Ogres novada privātajām izglītības iestādēm un juridiskām un fiziskām personām, kuras pašvaldībā saņēmušas licenci programmas īstenošanai, un sniedz interešu izglītības pakalpojumu Ogres novada administratīvajā teritorijā, tiks noslēgts līgums starp Ogres novada pašvaldību un organizāciju. Telpu nomas atlaižu piešķiršanas gadījumā tiks noslēgts līgums starp pašvaldības iestādi, kura apsaimnieko pašvaldībai piederošās telpas, un organizāciju. Ogres novada Izglītības pārvaldes vadītāja faktisko rīcību vai pieņemtos lēmumus var apstrīdēt, viena mēneša laikā no lēmuma pieņemšanas iesniedzot attiecīgu iesniegumu pašvaldības izpilddirektoram, bet pašvaldības izpilddirektora lēmumu par sūdzību par Izglītības pārvaldes vadītāja faktisko rīcību vai pieņemtajiem lēmumiem - pārsūdzēt tiesā, ja normatīvajos aktos nav noteikts citādi. |
| 6. Informācija par konsultācijām ar privātpersonām | Nav veiktas. |

Domes priekšsēdētājs E.Helmanis